HE 40/2011 vp
MAA- JA METSÄTALOUSVALIOKUNNAN MIETINTÖ 11/2011 vp
MmVM 11/2011 vp - HE 40/2011 vp
Hallituksen esitys eduskunnalle laiksi maatalouden rakennetuista annetun lain 40 a §:n muuttamisesta
Eduskunta on 4 päivänä lokakuuta 2011 lähettänyt maa- ja metsätalousvaliokuntaan valmistelevasti käsiteltäväksi hallituksen esityksen eduskunnalle laiksi maatalouden rakennetuista annetun lain 40 a §:n muuttamisesta (HE 40/2011 vp).
vanhempi hallitussihteeri Kyllikki Silvennoinen, työ- ja elinkeinoministeriö
maanviljelijä Jaakko Suominen
Esityksessä ehdotetaan maatalouden rakennetuista annettua lakia muutettavaksi siten, että lakiin lisättäisiin säännös, jolla estettäisiin kilpailijan liike- ja ammattisalaisuuden joutuminen hankintaa kilpailutettaessa hävinneen osapuolen tietoon.
Maatalouden rakennetuista annettua lakia on muutettu vuonna 2011 siten, että eräiden maatilainvestointien kilpailuttamiseen sovelletaan hankintalaista poikkeavia säännöksiä. Samalla lakiin lisättiin pykälä, jossa kilpailussa hävinneen tarjouksen tekijälle annetaan mahdollisuus saada elinkeino- liikenne ja ympäristökeskukselta perusteltu vastaus epäilyynsä kilpailutuksen oikeasta toteuttamisesta. Elinkeino- liikenne- ja ympäristökeskuksen on tarvittaessa pyydettävä tuen saajalta vastauksen antamiseen tarpeelliset tiedot. Tarkoitus ei kuitenkaan ole, että tarjouskilpailun hävinneen olisi tällä perusteella mahdollista saada elinkeino-, liikenne- ja ympäristökeskukselta tietoonsa kilpailijoiden liikesalaisuuksia, vaikka vastauksen antaja olisikin tässä yhteydessä saanut sellaisia tietoja tuen saajalta.
Laki on tarkoitettu tulemaan voimaan 1 päivänä marraskuuta 2011, jolloin myös maatalouden rakennetuista annettuun lakiin lisätty pykälä tulee voimaan.
Hallituksen esityksen perusteluista ilmenevistä syistä ja saamansa selvityksen perusteella valiokunta pitää esitystä tarpeellisena ja tarkoituksenmukaisena. Yleisenä huomiona valiokunta korostaa sitä, että myös rakennetukia koskevien säännösten yksinkertaistamistyössä tulee edetä konkreettisesti byrokratian karsimiseksi.
Valiokunta puoltaa lakiehdotuksen hyväksymistä seuraavin muutosehdotuksin.
40 a §. Ilmoitus tuen käytön ehtojen vastaisesta hankintamenettelystä.
Hallituksen esityksessä todetun mukaisesti valiokunta pitää tärkeänä, että hankintaa kilpailutettaessa kilpailijoiden liikesalaisuudet eivät päädy vastoin tällaisen tiedon oikeudenhaltijan suostumusta hävinneen osapuolen tietoon.
Valiokunnalle toimitetun selvityksen perusteella valiokunta ehdottaa kuitenkin hallituksen esityksestä poiketen, että vastaavan sisältöinen lisäys tehdään suoraan lakiin viittaamatta viranomaisen toiminnan julkisuudesta annettuun lakiin (621/1999).
maatalouden rakennetuista annetun lain 40 a §:n muuttamisesta
lisätään maatalouden rakennetuista annetun lain (1476/2007) 40 a §:ään, sellaisena kuin se on laissa 499/2011, uusi 3 momentti seuraavasti:
Ilmoitus tuen käytön ehtojen vastaisesta hankintamenettelystä
Edellä 1 momentissa tarkoitetulla tarjouksen tekijällä, hänen edustajallaan ja avustajallaan ei ole oikeutta tietoon, jonka elinkeino-, liikenne- ja ympäristökeskus on saanut 1 momentissa tarkoitetun vastauksen antamiseksi ja joka koskee toisen tarjouksen tekijän liike- ja ammattisalaisuutta. Tieto tarjousten vertailussa käytetystä hinnasta ja muusta tekijästä on kuitenkin aina annettava.
Helsingissä 1 päivänä joulukuuta 2011
vjäs. Teuvo Hakkarainen /ps